ຊາວເກົາຫລີໃຕ້ປະທ້ວງສະພາ ທີ່ໃຫ້ສັດຕະຍາບານ ຂໍ້ຕົກລົງການຄ້າເສລີ ກັບສະຫະລັດ
ພວກ​ປະ​ທ້ວງ​ຢູ່ນະຄອນຫລວງ​ໂຊ​ລ ພາກັນຖື​​ແລະ​ໄຕ້ທຽນ​ໄຂ ພ້ອມ​ກັບຮ້ອງ​ໂຮ​ຄໍາ​ຂວັນ ​ຕໍ່ຕ້ານ​ຂໍ້​ຕົກລົງ​ດັ່ງກ່າວ ໃນວັນເສົາວານນີ້.
ມີປະຊາຊົນຢ່າງໜ້ອຍ 2,000 ຄົນ ໄດ້ໄປເຕົ້າໂຮມກັນຢູ່ທີ່ເມືອງຫລວງ ຂອງເກົາຫລີໃຕ້ ໃນຄໍ່າວັນເສົາວານນີ້ ເພື່ອປະທ້ວງການໃຫ້ສັດຕະຍາບັນຂອງສະພາແຫ່ງຊາດ ຕໍ່ຂໍ້ຕົກ ລົງການຄ້າເສລີກັບສະຫະລັດ ພວກປະທ້ວງຢູ່ໃນນະຄອນຫລວງໂຊລຂອງເກົາຫລີໃຕ້ ໄດ້ຖືແລະໄຕ້ທຽນໄຂແລະພ້ອມ ກັບຮ້ອງໂຮຄໍາຂວັນຕ່າງໆທີ່ຕໍ່ຕ້ານຂໍ້ຕົກລົງດັ່ງກ່າວ ທີ່ພວກ ເຂົາເຈົ້າຮູ້ສຶກວ່າ ມັນຈະກະ ທົບກະເທືອນຕໍ່ຊາວເກົາຫລີໃຕ້ທັງຫລາຍ ໂດຍສະເພາະພວກຊາວນາຊາວສວນແລະພວກ ພໍ່ຄ້າປີກຍ່ອຍ ພວກປະທ້ວງໄດ້ປະທະກັບຕໍາຫລວດ ຢູ່ທີ່ຈະຕຸລັດໃຫຍ່ຂອງເມືອງຫລວງ ໂຊລ ພວກສະມາຊິກສະພາຝ່າຍຄ້ານໄດ້ເຂົ້າຮ່ວມກັບການໂຮມຊຸມນຸມປະທ້ວງ ໂດຍໄດ້ກ່າວປະ ນາມລັດຖະບານຂອງປະທານາທິບໍດີ ລີ ມຽງບັກ ແລະ ພັກປົກຄອງປະເທດ Grand National Party ທີ່ໄດ້ຜັກດັນຂໍ້ຕົກລົງດັ່ງກ່າວຜ່ານສະພາແຫ່ງຊາດ ພວກປະທ້ວງ ບາງຄົນໄດ້ທວງໃຫ້ປະທາ ນາທິບໍດີລາອອກ ໂດຍກ່າວຫາທ່ານວ່າ ໄດ້ເຊັນຂໍ້ຕົກລົງທີ່ໃຫ້ ປະໂຫຍດແກ່ສະຫະລັດ ຫລາຍກ່ວາເກົາຫລີໃຕ້ ພວກຄັດຄ້ານໄດ້ອອກມາປະທ້ວງຕາມຖະໜົນຫົນທາງ ນັບຕັ້ງແຕ່ສະພາ ໄດ້ໃຫ້ສັດຕະຍາ ບັນແກ່ສັນຍາການຄ້າເສລີກັບສະຫະລັດ ເມື່ອວັນອັງຄານຜ່ານມານີ້ ທາງພວກສະໜັບສະໜຸນກ່າວວ່າ ຂໍ້ຕົກລົງການຄ້າເສລີນີ້ ແມ່ນຈະເພີ່ມສິນຄ້າສົ່ງອອກ ແລະສ້າງໜ້າວຽກໃຫ້ແກ່ເກົາຫລີໃຕ້ ສະຫະລັດໄດ້ຮັບຮອງເອົາຂໍ້ຕົກລົງດັ່ງກ່າວທີ່ໄດ້ມີການຊັກຊ້າມາເປັນເວລາດົນນານນັ້ນ ເມື່ອເດືອນຜ່ານມາ ຫລັງຈາກຢຸດຊະງັກບໍ່ໄປບໍ່ມາໄດ້ສີ່ປີ